2. ปัจจัยความเสี่ยง

ปัจจัยความเสี่ยงของผู้ประกอบการในอุตสาหกรรมน้ำมันปาล์ม (Sectoral Factors) มีดังนี้

 การเพิ่มขึ้นอย่างรวดเร็วของกำลังการผลิตโรงสกัดน้ำมันปาล์มดิบ –
จากข้อมูลล่าสุดของกรมการค้าภายใน พบว่า ในปี 2554 มีกำลังการผลิตเพิ่มขึ้นจากปี 2550
ประมาณ 20% โดยปัจจุบันอยู่ที่ 2,745.5 ตัน FFB/ชั่วโมง (หรือเพิ่มขึ้นเฉลี่ย 4% ต่อปี)
ซึ่งหากปริมาณผลปาล์มสดไม่สามารถเพิ่มขึ้นได้ทัน (เนื่องจากเนื้อที่เพาะปลูกจำกัด
พันธุ์ปาล์มที่ไม่ได้คุณภาพ) อาจทำให้เกิดการแย่งซื้อวัตถุดิบและ Utilization Rate
โรงสกัดลดลง อย่างไรก็ตามในปีที่ผ่านมาพบว่าผลปาล์มสดออกสู่ตลาดเพิ่มมากขึ้นถึง 10.6 ล้านตัน
และปีนี้ทางสำนักงานเศรษฐกิจการเกษตรคาดการณ์ผลปาล์มสดไว้ที่ 10.8 ล้านตัน (ณ มกราคม
2555) หากเป็นตามนั้นจริงก็คาดว่าจะช่วยบรรเทาสภาวการณ์ดังกล่าวลงไปได้

 การแข่งขันระหว่างผู้ประกอบการในอุตสาหกรรมโรงกลั่นน้ำมันปาล์มบริสุทธิ์ –
จากข้อมูลล่าสุดของกรมการค้าภายในพบว่า ในปี 2554 มีกำลังการผลิตโรงกลั่นเพิ่มขึ้น 97% จากปี
2550 โดยอยู่ที่ 8,185 ตัน CPO/ชั่วโมง (หรือเพิ่มขึ้นเฉลี่ยปีละ 19%)
โดยเป็นผลจากผู้ประกอบการรายเดิมเพิ่มกำลังการผลิต
ประกอบกับผู้ประกอบการรายใหม่เข้าสู่อุตสาหกรรมเพิ่มขึ้น
เนื่องจากอุตสาหกรรมน้ำมันปาล์มนั้นมีต้นทุนคงที่สูง จึงทำให้ผู้ที่เข้ามาในอุตสาหกรรมนี้
เมื่อเข้าแล้วไม่สามารถออกจากอุตสาหกรรมได้โดยง่าย ปัจจุบันมีผลิตภัณฑ์น้ำมันปาล์มกึ่งบริสุทธิ์
น้ำมันปาล์มโอเลอิน และ By-product ต่างทยอยเข้าสู่ตลาดมากขึ้น และมีการแข่งขันด้านราคาสูง

 อำนาจต่อรองของโรงสกัดและผู้จำหน่าย CPO ยังคงสูง –
อุปสงค์ต่อน้ำมันปาล์มดิบเพิ่มขึ้นอย่างต่อเนื่องในช่วงเวลาที่ผ่านมา
ทั้งที่มาจากโรงกลั่นและโรงผลิตไบโอดีเซล (ซึ่งต่างก็มีกำลังการผลิตเพิ่มขึ้นอย่างต่อเนื่อง)
ในขณะที่ปริมาณ CPO ที่ผลิตในประเทศ (อุปทาน) แม้มีแนวโน้มเพิ่มขึ้น (Trend ระยะยาว)
แต่ก็เพิ่มในอัตราที่ช้ากว่า ประกอบกับการนำเข้า CPO ในกรอบ AFTA
ยังคงต้องผ่านการเห็นชอบจากคณะอนุกรรมการ ซึ่ง
ทำหน้าที่พิจารณากำหนดปริมาณและช่วงเวลาในการนำเข้า อย่างไรก็ตาม
โรงสกัดสามารถส่งออกน้ำมันปาล์มดิบได้อย่างเสรีหากจังหวะด้านราคาเอื้ออำนวย
ภายใต้สภาวการณ์เช่นนี้ ทำให้ตลาดน้ำมันปาล์มดิบค่อนข้างมีลักษณะของตลาดของผู้ขาย (Seller’s
Market) กล่าวคือผู้ขายมีอำนาจต่อรองสูง

 สินค้าที่อยู่ในการควบคุมด้านราคา – ราคาน้ำมันปาล์มโอเลอินบรรจุขวด และถุง 1 ลิตร
เป็นสินค้าที่อยู่ในการดูแลของกรมการค้าภายในในส่วนของราคาจำหน่าย
เนื่องจากเป็นสินค้าพื้นฐานต่อการดำรงชีพของประชาชนส่วนมาก
ทำให้ในบางช่วงที่ราคาน้ำมันปาล์มดิบปรับตัวสูงมากๆ
ผู้ประกอบการโรงกลั่นหลายรายไม่สามารถผลิตสินค้าออกสู่ตลาดได้
เนื่องจากราคาขายถูกจำกัดในขณะที่ต้นทุนสามารถปรับตัวสูงขึ้นได้อย่างไม่จำกัด

 ความเสี่ยงจากความผันผวนของราคา – ปัจจัยหลักที่มีผลต่อราคาน้ำมันปาล์มดิบ
คือสต็อกภายในประเทศ และราคาน้ำมันปาล์มมาเลเซีย ทั้งนี้
ราคาน้ำมันปาล์มมาเลเซียเองก็ขึ้นต่อปัจจัยหลายอย่าง อาทิ ราคาน้ำมันดิบ (Crude Oil)
ราคาน้ำมันถั่วเหลือง สต็อกน้ำมันปาล์มมาเลเซีย และสภาพดินฟ้า
ซึ่งนับว่าแต่ละปัจจัยล้วนมีความผันผวนและคาดการณ์ได้ค่อนข้างยาก

 ความผันผวนของปริมาณผลปาล์มสดออกสู่ตลาด – ปาล์มน้ำมันเป็นพืชยืนต้น
ที่ไม่มีฤดูกาลเก็บเกี่ยวที่แน่นอน นอกจากนี้ ปริมาณผลผลิตยังแปรไปตามสภาพภูมิอากาศ
ความอุดมสมบูรณ์ของแร่ธาตุในดิน
ทำให้การคาดคะเนปริมาณผลปาล์มสดที่ออกสู่ตลาดมีความเสี่ยงที่จะคลาดเคลื่อนได้

 มาตรฐานการปลูกปาล์มอย่างยั่งยืน (RSPO) – ตลาดต่างประเทศโดยเฉพาะยุโรป
เริ่มให้ความสำคัญต่อน้ำมันปาล์มที่ได้รับการรับรอง RSPO มากขึ้น ตรงจุดนี้
อีกด้านหนึ่งอาจกลายเป็นข้อกีดกันและจำกัดการส่งออกน้ำมันปาล์มจากประเทศไทยได้
ซึ่งขณะนี้เกณฑ์กำหนดและตัวชี้วัด RSPO สำหรับประเทศไทยนั้นได้ผ่านการอนุมัติจาก RSPO
(Headquarter / Malaysia) แล้ว
ทำให้อาจมีผู้ประกอบการบางรายในประเทศเริ่มขอการรับรอง Certificate ตัวนี้ในอนาคต

 การเปิดเขตการค้าเสรี AFTA – เป็นการมองในระยะกลางถึงระยะยาว
ว่าหากการนำเข้าเสรีของผลิตภัณฑ์น้ำมันปาล์มเกิดขึ้นจริงในอนาคต
โรงกลั่นน้ำมันปาล์มอาจจะได้รับประโยชน์ เพราะจะทำให้ได้วัตถุดิบ CPO ที่ราคาถูกป้อนโรงงาน
อย่างไรก็ตาม การเพิ่มประสิทธิภาพในด้านการผลิต การตลาด การเงิน และการจัดการ
ยังเป็นสิ่งที่ต้องดำเนินควบคู่กันไปอย่างเข้มข้น เพราะความเสี่ยงอีกด้านหนึ่งของ AFTA
สำหรับโรงกลั่น คือ คู่แข่งขนาดใหญ่จากประเทศมาเลเซียและอินโดนีเซีย
อาจเข้ามาทำตลาดแข่งขันกับผู้ประกอบการในประเทศได้ด้วยเช่นกัน

เกี่ยวกับการดำเนินการเพื่อลดความเสี่ยงดังกล่าว บริษัทฯมีการประชุมและติดตามข่าวสาร
ความเคลื่อนไหวต่างๆ รวมถึงการเข้าไปมีส่วนร่วมในฐานะของสมาชิกของสมาคมต่างๆ (อาทิ
สมาคมโรงกลั่นน้ำมันปาล์มบริสุทธิ์ กลุ่มอุตสาหกรรมน้ำมันปาล์มของสภาอุตสาหกรรมแห่งประเทศไทย
เป็นต้น) อย่างต่อเนื่อง เพื่อการปรับตัว ติดตาม
และลดผลกระทบจากปัจจัยลบที่อาจส่งผลต่อผลการดำเนินงานของบริษัทฯให้น้อยที่สุด

ในส่วนของปริมาณผลปาล์มสดออกสู่ตลาด บริษัทฯได้ทำการสำรวจภาคสนามเป็นระยะ
ควบคู่กับการทวนสอบข้อมูลที่ได้กับข้อมูลจากสำนักงานเศรษฐกิจการเกษตร
และกรมการค้าภายในเพื่อให้การคาดการณ์มีความคลาดเคลื่อนน้อยที่สุด

ในส่วนของความผันผวนด้านราคา
บริษัทฯได้ทำการติดตามและวิเคราะห์สถานการณ์ราคาของสินค้าโภคภัณฑ์ (Commodities) ต่างๆ
อย่างต่อเนื่อง เพื่อลดความเสี่ยงด้านนี้ให้น้อยลง

ในส่วนของการนำเข้าภายใต้กรอบ AFTA นั้น อ้างถึงมติคณะกรรมการนโยบายปาล์มน้ำมันแห่งชาติ
ยังคงให้การนำเข้าน้ำมันปาล์ม อยู่ภายใต้การควบคุมของคณะอนุกรรมการ
ซึ่งจะพิจารณาทั้งปริมาณและช่วงเวลาที่จะนำเข้า
โดยให้ส่งผลกระทบต่อราคาผลปาล์มสดภายในประเทศน้อยที่สุด ทั้งนี้ การนำเข้าจะกระทำผ่าน
อคส. และ สมาคมโรงกลั่นน้ำมันปาล์มบริสุทธิ์

ปัจจัยความเสี่ยงด้านการผลิต

ปัจจัยความเสี่ยงด้านการผลิต เช่น เครื่องจักรเสีย (Breakdown)
ทำให้ขบวนการผลิตต้องหยุดชะงัก ซึ่งบริษัทฯ ได้จัดให้มีการซ่อมบำรุงป้องกัน (Preventive
Maintenance) ไว้แล้ว รวมไปถึงการที่ทางโรงงานของบริษัทฯ
ได้มีการวางแผนการเดินเครื่องจักรและการซ่อมบำรุงที่มีประสิทธิภาพตามแผนประจำปีอย่างต่อเนื่อง
ทำให้โอกาสของความเสี่ยงด้านการผลิตลดลง

ปัจจัยความเสี่ยงด้านการตลาด

 โปรดดูจากหัวข้อ 4.2 การตลาดและภาวะการแข่งขัน